Sampo Ranta
Ura > Seuraura

Ranta on naantalilaisen VG-62:n kasvatti. Hän siirtyi C-juniori-ikäisenä Turun Palloseuraan. Kaudella 2014–2015 Ranta pelasi seuran C-nuorissa loukkaantumisten vuoksi vain seitsemän ottelua. Vierailtuaan kauden jälkeen isänsä luona Saksassa hän osallistui myös RB Hockey Academyn jääharjoituksiin. Ranta vakuutti seurajohdon ja siirtyi Salzburgissa kotiottelunsa pelaavaan seuraan kaudeksi 2015–2016. Hän pelasi Red Bullissa mm. monikansallista B-junioriliiga EBJL:ää.
Kaudeksi 2016–2017 Ranta teki varaamattomana pelaajana ns. tender-sopimuksen yhdysvaltalaisessa USHL-junioriliigassa pelaavan Sioux City Musketeersin kanssa. Hänestä tuli joukkueen seurahistorian kolmas tender-sopimuksen saanut pelaaja Ryan Manthan sekä Rannan joukkuetoverina Musketeersissa pelanneen maanmiehensä Eeli Tolvasen jälkeen. Hän teki ensimmäisellä kaudellaan 30 runkosarjaottelussa tehot 6+3=9 ja jäi yhdessä playoff-ottelussa ilman tehopisteitä. Kaudella 2017–2018 Ranta jakoi tehoilla 23+14=37 Musketeersin sisäisen pistepörssin toisen sijan Martin Pospíšilin kanssa edellään vain Cole Koepke. Hän voitti myös joukkueen sisäisen tehotilaston lukemalla +8. Ranta pelasi kauden aikana myös USHL/NHL Top Prospects Gamessa.
Rannasta odotettiin parhaimmillaan ensimmäisen kierroksen varausta NHL:n varaustilaisuuteen 2018, sillä muuan The Hockey News-lehti listasi hänet touko 2018 tekemässään rankingissaan sijalle 30. Lopulta Colorado Avalanche varasi Rannan kolmannella kierroksella 78. pelaajana. Hänet oli alun perin kiinnitetty kaudeksi 2018–2019 Wisconsinin yliopistoon, mutta Ranta ei kuitenkaan lopulta saanut sieltä opiskelupaikkaa. Sen sijaan hänen vahvistettiin elokuun lopulla saaneen paikan Minnesotan yliopistosta. Sophomore-vuotenaan 2019–2020 Ranta oli 12 osumallaan joukkueensa toiseksi paras maalintekijä Scott Reedyn jälkeen. Junior-vuotenaan 2020–2021 hän oli tehoilla 19+12=31 Minnesotan paras pistemies ja maalintekijä. Ranta voitti Big Ten Conferencen mestaruuden. Hänet valittiin divisioonan ensimmäiseen tähdistökentälliseen ja lopputurnauksen tähdistökentälliseen.
Huhtikuussa 2021 Ranta kolmivuotisen NHL-tulokassopimuksen Colorado Avalanchen kanssa. Samalla hänen tiedotettiin siirtyvän AHL-joukkue Colorado Eaglesin vahvuuteen. Hän pelasi siellä loppukaudella 14 runkosarjaottelua tehopistein 4+3=7 ja kaksi playoff-ottelua tehopistein 1+1=2. Toukokuussa 2021 Avalanche nosti Rannan NHL-joukkueensa varamiesten "taksiryhmään". Hänet nostettiin joukkueen kokoonpanoon pudotuspelien toisen kierroksen 30. kesäkuuta 2021 pelattuun avausotteluun Vegas Golden Knightsia vastaan, kun Carl Söderberg joutui sivuun. Ranta merkittiin Avalanchen nelosketjuun Alex Newhookin ja Pierre-Édouard Bellemaren viereen. Hän sai ottelussa jääaikaa 7.47 minuuttia ja Rannalle merkittiin teholukema –1. Hän pelasi ottelusarjassa kaksi playoff-ottelua ilman tehopisteitä.
Syksyn 2021 harjoitusleirin päätteeksi Ranta otti paikan Colorado Avalanchen NHL-kauden 2021–2022 avauskokoonpanosta. Hän pelasi kymmenen runkosarjaottelua ilman tehopisteitä, kunnes marraskuussa seura lähetti Rannan Colorado Eaglesin AHL-joukkueen vahvuuteen. Hän vietti siellä loppukauden ja pelasi varsinaisen tulokaskautensa aikana 37 runkosarjaottelua tehopistein 7+7=14 ja viisi playoff-ottelua ilman tehopisteitä. Myös kauden 2022–2023 Ranta pelasi suurimmaksi osaksi AHL:ssä. NHL:ssä hän pelasi kuusi runkosarjaottelua ilman tehopisteitä.
Kaudeksi 2023–2024 Ranta siirtyi kaksivuotisella sopimuksella Ruotsin SHL-liigassa pelaavan nousijajoukkue MoDo Hockeyn riveihin. Hänen kautensa alkoi kolmen ottelun mittaisella pelikiellolla, kun Ranta saapui harjoitusottelussa IF Björklöveniä vastaan maalineduskahakkaan ulkopuolisena pelaajana ja löi poikittaisella mailalla Kim Johanssonia kasvoihin. Häneltä jäi väliin viimeinen harjoitusottelu ja runkosarjan kaksi ensimmäistä ottelua. Ranta teki 50 runkosarjaottelussa tehot 17+14=31, joilla hän oli MoDon paras maalintekijä ja neljänneksi paras pistemies.